b'\n_START_ARTICLE_\nCircuito de Jerez\n_START_SECTION_\nSejarah\n_START_PARAGRAPH_\nLitar ini dibuka pada 8 Disember 1985. Pada tahun 1986, litar ini mengadakan acara motosikal antarabangsa pertama di Sepanyol pada bulan Mac dan Grand Prix Sepanyol Formula Satu pertama pada bulan April. Lokasi litar yang agak terpencil menjejaskan kehadiran penonton walaupun boleh menampung sebanyak 125,000 orang. Oleh yang demikian, acara F1 Sepanyol beralih ke Barcelona selepas perlumbaan tahun 1990._NEWLINE_Sempena mengacarakan Grand Prix Eropah pada tahun 1994, litar ini melaksanakan perubahan tahap keselamatan semenjak konfigurasi 1990, termasuk chicane baru (lengkung Senna) di sudut yang menyaksikan kecelakaan dahsyat Martin Donnelly. Jerez juga mengadakan Grand Prix Eropah 1997, yang menjadi penentu kejuaraan antara Michael Schumacher dan Jacques Villeneuve yang saling berlanggar dalam perlumbaan._NEWLINE_Keraian podium pada perlumbaan tahun 1997 itu diganggu Datuk Bandar Jerez Pedro Pacheco yang menghadiahkan piala yang sepatutnya dipersembahkan oleh seorang wakil Daimler-Benz. Insiden ini mengakibatkan litar ini dilarang dari menjadi tempat acara Grand Prix. Walaupun begitu, litar Jerez masih selalu digunakan sebagai tempat ujian._NEWLINE_Pada tahun 2005, balapan litar disaluti lapisan baru. Pernah dijangka bahawa Champ Car World Series akan diadakan di sana untuk musim 2008 tetapi siri tersebut dibatalkan pada awal tahun setelah bergabung dengan Siri IndyCar.'